Den 18. december 2020 vedtog Europa-Parlamentet Den Europæiske Unions almindelige budget for 2021. Budgettet for Den Europæiske Garantifond for Landbruget (EGFL) omfatter 40 368 mio. EUR i forpligtelsesbevillinger og 40 354 mio. EUR i betalingsbevillinger. Forskellen på de to bevillingstypers beløbsstørrelser skyldes, at der anvendes opdelte bevillinger til visse foranstaltninger, der gennemføres direkte af Kommissionen. Disse vedrører hovedsagelig salgsfremstød for landbrugsprodukter, politisk strategi samt koordinerings- og revisionsforanstaltninger.

Indtægter fra finansielle korrektioner i henhold til afgørelser om regnskabsafslutning og afgørelser om efterprøvende regnskabsafslutning og indtægter fra uregelmæssigheder udgør de formålsbestemte indtægter, der skal anvendes til finansiering af EGFL-udgifter, jf. artikel 43 i forordning (EU) nr. 1306/2013.

I henhold til disse bestemmelser kan formålsbestemte indtægter dække finansieringsbehovene for alle former for EGFL-udgifter. Indtægter, der ikke anvendes i regnskabsåret, vil automatisk blive fremført til det følgende regnskabsår .

EGFL's budget for 2021 omfatter:

·Kommissionens seneste skøn over de bevillinger, der er behov for til finansiering af markedsforanstaltninger og direkte betalinger

·og skønnene over de formålsbestemte indtægter, der vil blive opkrævet i løbet af regnskabsåret.

Kommissionen tog i sit forslag til bevillinger til opførelse på EGFL's budget for 2021 hensyn til de forventede samlede formålsbestemte indtægter. Forpligtelsesbevillingsbehovet oversteg imidlertid EGFL's delloft for 2021 som fastsat i den flerårige finansielle ramme for perioden 2021-2027 (FFR). Kommissionen var derfor nødt til at fastsætte en tilpasningssats under mekanismen for finansiel disciplin til anvendelse på direkte betalinger for at tilpasse EGFL-bevillingerne til FFR-delloftet. Budgetmyndigheden vedtog EGFL-budgettet for 2021 under hensyntagen til de forventede formålsbestemte indtægter.

Ved udarbejdelsen af budgettet for 2021 anslog Kommissionen de disponible formålsbestemte indtægter til 619 mio. EUR. Idet der ikke forventedes fremførsler fra 2020 til 2021, skønnedes det, at det fulde beløb ville blive opkrævet i løbet af regnskabsåret. Kommissionen har afsat disse anslåede indtægter til grundbetalingsordningen (budgetkonto 08 02 05 04). Summen af de vedtagne bevillinger og de formålsbestemte indtægter til denne ordning udgør 14 791 mio. EUR.

Bilaget til denne rapport indeholder en fremstilling af 2021-budgettets foreløbige gennemførelse og en sammenligning med den forventede udgiftsprofil.

3.Bemærkninger til den foreløbige gennemførelse af EGFL-budgettet for 2021

Af bilaget til denne rapport fremgår budgettets foreløbige gennemførelse i perioden fra den 16. oktober 2020 til den 31. januar 2021.

Gennemførelsesniveauet sammenlignes med udgiftsprofilen i det alarmsystem, der blev indført ved artikel 28 i Rådets forordning (EU) nr. 1306/2013.

3.1.Markedsforanstaltninger

Udnyttelsen af bevillingerne til interventioner på landbrugsmarkederne er overordnet set i overensstemmelse med forbrugsprofilen.

Gennemførelsen af salgsfremstød for landbrugsprodukter (budgetkonto 08 02 03 02) viser en afvigelse på -7,2 procentpoint (-6,2 mio. EUR) fra forbrugsprofilen.

De foreløbigt anmeldte udgifter til frugt og grøntsager (budgetkonto 08 02 03 06) er 19,3 mio. EUR (-2,2 procentpoint) mindre end udgiftsprofilen. På grundlag af medlemsstaternes aktuelle overslag, der er højere end det sidste 3-årsgennemsnit, forventes budgettet for 2021 at blive fuldt gennemført.

Hvad angår støtteprogrammerne for vin er de foreløbigt anmeldte udgifter en smule foran udgiftsprofilen.

De anmeldte udgifter til budgetkontoen for foranstaltninger vedrørende offentlig og privat oplagring (budgetkonto 08 02 03 10) overgår profilen med +11,7 procentpoint (+1,1 mio. EUR). De vedrører primært støtte til privat oplagring af olivenolie, der blev vedtaget i 2019 og 2020, og i forbindelse med hvilken medlemsstaterne har anmeldt udestående betalinger til et samlet beløb på 26,8 mio. EUR for regnskabsåret 2021. Eftersom det tidligere var forventet, at hovedparten af disse udgifter ville blive afholdt i 2020, var de ikke omfattet af 2021-budgettet. Der blev overført 21 mio. EUR fra budgetkonto 08 02 03 04 (Skoleordninger).

3.2.Direkte betalinger

Udnyttelsen af bevillingerne til direkte betalinger er overordnet set i overensstemmelse med forbrugsprofilen.

Udgifterne til den generelle arealbetalingsordning (SAPS) (budgetkonto 08 02 05 02) og den frivillige ordning for koblet støtte (budgetkonto 08 02 05 09) følger forbrugsprofilen.